Tirsdag formiddag udspillede der sig et bildrama i de storkøbenhavnske gader, da politiet satte efter en 38-årig mand, som uden kørekort og påvirket af narkotika udøvede vold og grove trusler mod en kvinde og stjal hendes bil. Det oplyser Nordsjællands Politi til TV2 Lorry.

Ved hjælp af automatisk nummerpladegenkendelse kunne politiet registrere, at bilen befandt sig i København på vej nordpå. På vejen fik en civilvogn øje på bilen og satte efter den.

»Den civile vogn følger stille og roligt efter ham ind i Nordsjælland, mens vi får tilkaldt patruljevogne. Men han opdager, at der er politi bagved, så han sætter hastigheden op ude ved Frederikssundmotorvejen,« siger vagtchef Palle Jørgensen til TV 2 Lorry.

Jagten fortsatte ind i et villakvarter på Københavns Vestegn, og det fik politiet til at stoppe eftersættelsen.

»Det er for farligt. Vi skulle nødigt have at nogen kommer til skade,« siger Palle Jørgensen.

Manden kørte videre ind i et industrikvarter, hvor Vestegnens Politi ventede på ham. Mandens bil var for smadret til, at han kunne fortsætte, hvilket fik ham til at flygte til fods indtil en hundepatrulje opsnusede ham i et budskads, hvor han forsøgte at gemme sig. Manden er nu anholdt og vil blive sigtet for trusler, vold og overtrædelser af færdselsloven.